**O‘zini o‘zi band qilgan shaxs sifatida mustaqil hamshiralik bilan shug‘ullanish tartibi tasdiqlandi**

Joriy yilning 17-sentabr kuni Vazirlar Mahkamasining “**O‘zini o‘zi band qilgan shaxs sifatida hamshiralik ishi faoliyatini tartibga solish chora-tadbirlari to‘g‘risida**”gi 578-son qarori bilan “**O‘zini o‘zi band qilgan shaxs sifatida “hamshiralik ishi” faoliyatini amalga oshirish tartibi to‘g‘risida**”gi nizom tasdiqlandi.

Nizomga ko‘ra, o‘rta tibbiy (hamshiralik ishi, davolash ishi, akusherlik ishi) yoki oliy hamshiralik ishi bo‘yicha oliy maʼlumotga ega bo‘lgan, davlat yoki nodavlat tibbiyot tashkilotida ishlamaydigan shaxslarga (hamshira)o‘zini o‘zi band qilgan shaxs sifatida “hamshiralik ishi” faoliyati bilan shug‘ullanishga ruxsat beriladi.

Buning uchun hamshira Soliq mobil ilovasi yoki soliq to‘lovchining shaxsiy kabineti orqali yoxud davlat soliq xizmati organiga kelgan holda ro‘yxatdan o‘tishi lozim.

Hamshiraga ro‘yxatdan o‘tganlik bo‘yicha maʼlumotnoma rasmiylashtiriladi. Hamshira ushbu hujjat asosida Sog‘liqni saqlash vazirligining axborot dasturida ro‘yxatdan o‘tadi hamda mustaqil hamshira sifatida faoliyatini boshlashi mumkin.

Mustaqil hamshira axborot dasturida maʼlumotlarni bevosita o‘zi kiritishi yoki tuman (shahar) ko‘p tarmoqli markaziy poliklinikalariga kelgan holda axborot dasturida ro‘yxatdan o‘tishi mumkin.

Bunda malaka to‘g‘risidagi sertifikat bo‘lishi talab etiladi, mustaqil hamshira taʼlim tashkilotini tugatganiga 3 yil bo‘lmagan taqdirda ushbu sertifikat talab etilmaydi.

So‘rovnoma to‘ldirilgandan so‘ng mazkur faoliyat bilan shug‘ullanish imkonini beruvchi guvohnoma avtomatik tarzda rasmiylashtiriladi.

Guvohnoma cheklanmagan muddatga berilib, uni rasmiylashtirishda haq undirilmaydi.

Mustaqil hamshira shifokor ko‘rsatmasisiz hamda uning tavsiyasi asosida aholiga mustaqil tibbiy maslahat va muolajalarni bajarish huquqiga ega.

Mustaqil hamshiraga sterilizatsiya qilinishi talab etiladigan tibbiy buyumlardan foydalangan holda aholiga tibbiy muolajalarini bajarishiga, dori vositalari qabul qilishda nojo‘ya taʼsir holatini aniqlash maqsadida qo‘yilgan sinama holatini baholashga ruxsat etilmaydi.

Mustaqil hamshira faoliyatni amalga oshirishdagi harakatlari (harakatsizligi) uchun shaxsan javobgar hisoblanadi.

Muhim! Sog‘liqni saqlash vazirligining tegishli axborot tizimida ro‘yxatdan o‘tgan shaxslar 2022-yil 1-yanvardan boshlab o‘zini o‘zi band qilgan shaxs sifatida “hamshiralik ishi” faoliyatini amalga oshirishi mumkin.  (PF-6155 03.02.2021)